
Az értelmi fogyatékos gyermekek statikus és dinamikus egyensúlyozó képességének vizsgálata, és az egyensúlyi tesztekben mért teljesítmény összefüggése az intelligenciahányadossal és az életminőséggel

Az értelmi fogyatékos gyermekek statikus és dinamikus egyensúlyozó képességének vizsgálata és az egyensúlyi tesztekben mért teljesítmény összefüggése az intelligenciahányadossal és az életminőséggel
A megfelelő egyensúlyozó képesség a mindennapokban jelentős szerepet tölt be, azonban hazánkban a képesség vizsgálata értelmi fogyatékos gyermekeknél hiányterületnek tekinthető.
Kutatásunk célja az értelmi fogyatékos gyermekek statikus és dinamikus egyensúlyozó képességének felmérése, az eredmények intelligenciahányadossal (IQ) és életminőségével való összefüggésének vizsgálata volt.
Vizsgálatunkat 57 fő 7-17 éves (34 fiú és 23 lány, átlag életkoruk = 11,95 év) tanulóval végeztük. A statikus egyensúlyozó képesség vizsgálatára az egy lábon állás nyitott szemmel és az egy lábon állás csukott szemmel teszteket használtuk, a dinamikus egyensúlyozó képességet pedig a Timed Up and Go (TUG) és a Six Spot Step Test-tel (SSST) vizsgáltuk. A szubjektív egészségközpontú életminőség vizsgálatát a KIDSCREEN-10 kérdőívvel végeztük.
Eredményeinkben a két nem egyensúlyi teljesítménye között nem találtunk szignifikáns különbséget. Hipotézisünkkel részben ellentmondóan a statikus és a dinamikus egyensúlyozó képességéletkori fejlődésében különbséget tapasztaltunk. A referenciaadatokkal való összehasonlítás alapján a vizsgálatban résztvevő értelmi fogyatékos gyermekek egyensúlyozó teljesítménye tipikus fejlődésű kortársaiknál alacsonyabb. A statikus és dinamikus tesztek eredményei közötti összefüggés tesztenként változó mértékű volt. Az egyensúlyi tesztekben mért teljesítmény az IQ-val az egy lábon állás nyitott szemmel teszt kivételével összefüggést mutatott, mely a dinamikus tesztek esetében volt erősebb. A statikus és dinamikus egyensúlyi teljesítmény között nem tapasztaltunk szignifikáns korrelációt.
Összességében megállapíthatjuk, hogy az egyensúlyozó képesség értelemi fogyatékos gyermekeknél a tipikus fejlődésű gyermekekhez viszonyítva alacsonyabb szintű, fejlesztése ezért kiemelten fontos. Mindez azonban nem a jóllét, illetve az életminőség szempontjából jelentős, hanem a cselekvésbiztonság, a mindennapi tevékenységek biztonságos végzése szempontjából, mely terület értelmi fogyatékos személyeknél érintett.



